এদেশে বনগাঁর মত বৃষ্টি হয় না। পুরুলিয়ার মতও হয়না। এখানে বনগাঁর মত কোনও শহর নেই যেখানে হঠাৎ বৃষ্টিতে পালিয়ে গেলে মাত্র দু কিলোমিটারেই চলে আসে ভেজা তাজা সবজিক্ষেত। এখানে কাঁঠাল নেই, তাই কাঁঠালপাতায় লুকানো নরনারীর বৃষ্টিভেজা পিঠও নেই। এখানে বর্ষার ইছামতি নেই। ছোড়দিদের বাড়ির গেটের পাশের ফুল ফুটে থাকা হাস্নুহানা গাছ নেই। ছাতা নেই, বর্ষাতি নেই, বৃষ্টির মধ্যে রিকশার সিটে গায়ে গায়ে বসে, ত্রিপলের পর্দাটা টেনে দেওয়া নেই।